ฝนตกหนัก อ.คลองหลวง น้ำท่วมสวนล้นบ่อปลา ชาวบ้านหวั่นตกซ้ำหนักกว่าเดิม
จากฝนที่ตกหนักวานนี้ (16 ก.ค.) ทำให้พื้นที่ ต.คลองสี่ จ.ปทุมธานี ยังมีน้ำท่วมขังตามสวน บ่อปลา บ่อกบ ทำให้ต้องเร่งสูบน้ำระบายออก ขณะที่ หมู่บ้านพฤกษา 13 ยังมีน้ำขัง 30-60 ซม. หวั่นตกซ้ำจะท่วมหนักผู้สื่อข่าวรายงานว่า ที่สวนของชาวบ้าน ต.คลองสี่ อ.คลองหลวง จ.ปทุมธานี ได้รับผลกระทบจากฝนตกหนักเมื่อช่วงเย็นวานที่ผ่านมา นานกว่า 2-3 ชม. ส่งผลทำให้เกิดน้ำท่วมในหลายพื้นที่ ซึ่งที่สวนของ นายสรรวัสร์ สิริแสงจันทร์ ผู้ใหญ่บ้าน หมู่ 1 น้ำท่วมสวนกล้วย อ้อย ผักสวนครัว บ่อกบ บ่อปลาที่เลี้ยงไว้ น้ำล้นบ่อจนทำให้ปลาและกบหนีไปจากบ่อเป็นจำนวนมาก โดยชาวบ้านได้ช่วยกันนำเครื่องสูบน้ำมาติดตั้ง เพื่อเร่งระบายน้ำออกจากสวนเข้าคลองสี่ เพื่อระบายออกคลองรังสิตประยูรศักดิ์ แต่ก็พบว่าน้ำในคลองสี่ก็มีปริมาณมากจนปริ่มคลองเช่นกัน เพราะแต่ละหมู่บ้านต่างก็เร่งสูบน้ำระบายลงคลองสี่เช่นกันด้าน นายสรรวัสร์ สิริแสงจันทร์ ชาวสวนผู้ปลูกกล้วย กล่าวว่า ตั้งแต่เมื่อช่วงเย็นประมาณ 4 โมงเย็น ฝนเริ่มตกและตกหนักนานถึงประมาณ 2-3 ทุ่ม ทำให้น้ำท่วมทั่วไปหมด ในสวนของตนเองที่ปลูกอ้อย กล้วย และบ่อเลี้ยงปลา เลี้ยงกบ ถูกน้ำท่วมจนหมด ตอนนี้ต้องเร่งสูบและระบายน้ำออกจากสวนให้เร็วที่สุด เพราะหากทิ้งให้น้ำท่วมขังประมาณ 3 วันจะทำให้ต้นกล้วยต้นอ้อยเกิดปัญหารากเน่าและตายได้ อีกทั้งต้องเร่งระบายน้ำออก เพราะกลัวว่าหากวันนี้มีฝนตกลงมาซ้ำอีก จะทำให้เกิดความเสียหายหนักกว่านี้อีกส่วนที่หมู่บ้านพฤกษา 13 ต.คลองสาม อ.คลองหลวง จ.ปทุมธานี ก็เป็นอีก 1 หมู่บ้านซึ่งในตอนนี้ยังคงมีน้ำท่วมขังสูงถึง 60 ซม. โดนในตอนนี้มีทางเจ้าหน้าที่ อบต.ตำบลคลองสาม ได้ส่งเจ้าหน้าที่กองช่างเข้าไปช่วยเหลือประชาชนในหมู่บ้านแล้วตั้งแต่เมื่อคืน แต่ก็ยังไม่สามารถดึงน้ำออกจากหมู่บ้านได้หมด เนื่องจากปัญหาขยะอุดตันท่อระบายน้ำ และเครื่องสูบน้ำ ที่บ่อบำบัดน้ำเสียขณะที่ ชาวบ้านในหมู่บ้านพฤกษา 13 กล่าวว่า เมื่อช่วงเย็นฝนตกหนัก แต่ไม่คาดคิดว่าจะตกนานกว่า 2-3 ชม. จนทำให้น้ำท่วมเข้าบ้าน ก็ได้รีบเก็บของใช้ขึ้นที่สูงเพื่อหนีน้ำ แต่หลังฝนหยุดตกน้ำก็ไม่ลดลง เนื่องจากทราบว่าการระบายน้ำของหมู่บ้านระบายไม่ทัน และชาวบ้านต่างเก็บของแต่ละบ้าน โดยไม่สามารถเก็บถังขยะที่หน้าบ้านได้ จึงทำให้ถังขยะล้ม ขยะลอยเกลื่อนหมู่บ้าน อีกทั้งจุดวางถังขยะของหมู่บ้านก็ล้ม ขยะก็ลอยเกลื่อนเช่นกัน จึงไปทำให้ขยะอุดตันที่ท่อระบายน้ำ จนอาจเป็นสาเหตุที่ทำให้การระบายน้ำในหมู่บ้านเป็นไปได้ช้า แต่ขณะนี้น้ำลดระดับลงไป แต่ก็ยังคงท่วมอยู่ประมาณ 30-60 ซม. ในบริเวณที่เป็นพื้นที่ต่ำ จึงอยากให้หน่วยงานที่เกี่ยวข้องเร่งระบายน้ำอย่างเร่งด่วน เพราะเกรงว่าช่วงเย็นของวันนี้หากมีฝนตกลงมาซ้ำอีก จะทำให้เกิดปัญหาน้ำท่วมหนักแน่ๆ.
จากฝนที่ตกหนักวานนี้ (16 ก.ค.) ทำให้พื้นที่ ต.คลองสี่ จ.ปทุมธานี ยังมีน้ำท่วมขังตามสวน บ่อปลา บ่อกบ ต้องเร่งสูบน้ำระบายออก ขณะที่ หมู่บ้านพฤกษา 13 ยังมีน้ำขัง 30-60 ซม. หวั่นตกซ้ำจะท่วมหนัก
น้ำท่วมปทุมธานี,หมู่บ้านพฤกษา 13,ต.คลองสี่,ต.คลองสาม,คลองรังสิตประยูรศักดิ์,สูบน้ำ,ปทุมธานี,ข่าวทั่วไป